CELEX: 32019R1256
Language: el
Date: 2019-07-23 00:00:00
Title: Εκτελεστικός κανονισμός (ΕΕ) 2019/1256 της Επιτροπής, της 23ης Ιουλίου 2019, για την τροποποίηση του εκτελεστικού κανονισμού (ΕΕ) 2015/943 σχετικά με τη λήψη επειγόντων μέτρων για την αναστολή των εισαγωγών ξερών φασολιών από τη Νιγηρία, όσον αφορά την παράταση της περιόδου εφαρμογής του (Κείμενο που παρουσιάζει ενδιαφέρον για τον ΕΟΧ)

24.7.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 196/3
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2019/1256 ΤΗΣ ΕΠΙΤΡΟΠΗΣ
         της 23ης Ιουλίου 2019
         για την τροποποίηση του εκτελεστικού κανονισμού (ΕΕ) 2015/943 σχετικά με τη λήψη επειγόντων μέτρων για την αναστολή των εισαγωγών ξερών φασολιών από τη Νιγηρία, όσον αφορά την παράταση της περιόδου εφαρμογής του
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφαλείας των τροφίμων (1), και ιδίως το άρθρο 53 παράγραφος 1,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΚ) αριθ. 178/2002 καθορίζει τις γενικές αρχές που διέπουν τα τρόφιμα και την ασφάλεια των τροφίμων σε ενωσιακό και εθνικό επίπεδο. Προβλέπει ότι η Επιτροπή πρέπει να λαμβάνει μέτρα έκτακτης ανάγκης, αν υπάρχουν ενδείξεις ότι τρόφιμα που εισάγονται από τρίτη χώρα είναι πιθανό να αποτελέσουν σοβαρό κίνδυνο για την ανθρώπινη υγεία.
                  
               
                     (2)
                  
                  
                     Ο εκτελεστικός κανονισμός (ΕΕ) 2015/943 της Επιτροπής (2) ανέστειλε την εισαγωγή στην Ένωση ξερών φασολιών από τη Νιγηρία τα οποία υπάγονται στον κωδικό ΣΟ 0713 39 00 λόγω του μεγάλου αριθμού κρουσμάτων μόλυνσης από τη μη εγκεκριμένη δραστική ουσία dichlorvos σε επίπεδα που υπερβαίνουν κατά πολύ τη δόση αναφοράς οξείας έκθεσης που έχει καθοριστεί προσωρινά από την Ευρωπαϊκή Αρχή για την Ασφάλεια των Τροφίμων. Μέχρι να λάβει η Νιγηρία τα κατάλληλα μέτρα διαχείρισης κινδύνου, η απαγόρευση θα εφαρμοζόταν έως τις 30 Ιουνίου 2016.
                  
               
                     (3)
                  
                  
                     Ο εκτελεστικός κανονισμός (ΕΕ) 2016/874 της Επιτροπής (3) παρέτεινε την αναστολή των εισαγωγών ξερών φασολιών από τη Νιγηρία έως τις 30 Ιουνίου 2019 και την εφάρμοσε σε δύο πρόσθετους κωδικούς ΣΟ, τους 0713 35 00 και 0713 90 00, λόγω της συνεχιζόμενης παρουσίας της ουσίας dichlorvos στα ξερά φασόλια που εισάγονται από τη Νιγηρία και της αδυναμίας επίτευξης, σε σύντομο χρονικό διάστημα, της συμμόρφωσης με τις απαιτήσεις της ενωσιακής νομοθεσίας για τα τρόφιμα όσον αφορά τα κατάλοιπα φυτοφαρμάκων.
                  
               
                     (4)
                  
                  
                     Τον Φεβρουάριο του 2018 η Νιγηρία υπέβαλε νέο σχέδιο δράσης και δήλωσε ότι στόχος της ήταν, ιδίως, ο έλεγχος και ο εξορθολογισμός της παραγωγής ξερών φασολιών, η ενίσχυση του νομικού και κανονιστικού περιβάλλοντος και η καθιέρωση θεμελιωδών αρχών για την ποιοτική παραγωγή ξερών φασολιών. Ωστόσο, η Επιτροπή αντιλαμβάνεται ότι η Νιγηρία δεν έχει ακόμη εφαρμόσει το εν λόγω σχέδιο δράσης, ούτε έχει διαθέσει τα δημοσιονομικά μέσα για την υλοποίησή του. Το στάδιο υλοποίησης από τη Νιγηρία του σχεδίου δράσης όσον αφορά την ολοκληρωμένη διαχείριση επιβλαβών οργανισμών και τα ανώτατα όρια καταλοίπων φυτοφαρμάκων δεν επιτρέπει να συναχθεί το συμπέρασμα ότι πληρούνται οι απαιτήσεις της Ένωσης όσον αφορά τα κατάλοιπα φυτοφαρμάκων στα αντίστοιχα ξερά φασόλια.
                  
               
                     (5)
                  
                  
                     Συνεπώς, η διάρκεια της αναστολής των εισαγωγών θα πρέπει να παραταθεί για συμπληρωματική περίοδο τριών ετών, ώστε να δοθεί η δυνατότητα στη Νιγηρία να εφαρμόσει τα κατάλληλα μέτρα διαχείρισης του κινδύνου και να παράσχει τις απαιτούμενες εγγυήσεις.
                  
               
                     (6)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Το άρθρο 5 του εκτελεστικού κανονισμού (ΕΕ) 2015/943 αντικαθίσταται από το ακόλουθο κείμενο:
            
               
                  «Άρθρο 5
                  Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
                  Εφαρμόζεται έως τις 30 Ιουνίου 2022.».
               
            
         
         
            Άρθρο 2
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 23 Ιουλίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 31 της 1.2.2002, σ. 1.
         
            (2)  Εκτελεστικός κανονισμός (ΕΕ) 2015/943 της Επιτροπής, της 18ης Ιουνίου 2015, σχετικά με τη λήψη επειγόντων μέτρων για την αναστολή των εισαγωγών ξερών φασολιών από τη Νιγηρία και την τροποποίηση του παραρτήματος I του κανονισμού (ΕΚ) αριθ. 669/2009 (ΕΕ L 154 της 19.6.2015, σ. 8.).
         
            (3)  Εκτελεστικός κανονισμός (ΕΕ) 2016/874 της Επιτροπής, της 1ης Ιουνίου 2016, για την τροποποίηση του εκτελεστικού κανονισμού (ΕΕ) 2015/943 σχετικά με τη λήψη επειγόντων μέτρων για την αναστολή των εισαγωγών ξερών φασολιών από τη Νιγηρία (ΕΕ L 145 της 2.6.2016, σ. 18).